Pemenang Nobel kecam UK, Perancis
LONDON: Penulis novel Inggeris Abdulrazak Gurnah, pemenang Hadiah Nobel Kesusasteraan tahun ini, mengkritik tindak balas ‘tidak berperikemanusiaan’ kerajaan United Kingdom (UK) dan Perancis terhadap krisis migran Selat. “Terdapat sesuatu yang agak tidak berperikemanusiaan saya fikir dalam tindak balas kedua-dua kerajaan ini, terutamanya saya memikirkan kerajaan British,” katanya dalam sidang akhbar dalam talian sehari selepas menerima pingat Nobelnya. “Ia agak pelik untuk melihat bahasa, naratif yang dibina menentang atau mengenai percubaan untuk menyeberang ini,” tambahnya. Tahun ini menyaksikan sejumlah rekod pendatang yang cuba menyeberangi Selat dari utara Perancis ke Britain, mempertaruhkan nyawa mereka di salah satu laluan laut paling sibuk di dunia. Oktober lalu menyaksikan tragedi yang mana sekitar 27 orang mati lemas. Isu itu telah menjadi ‘titik kilat’ bagi pemimpin di London dan Paris, mencetuskan perang mulut di tengah peningkatan sentimen anti-pendatang di kedua-dua negara. Kira-kira 26,000 orang telah menyeberang setakat ini pada 2021, membawa kepada tekanan teruk terhadap kerajaan UK yang telah berikrar untuk mengurangkan penghijrahan selepas menolak pengunduran Britain dari Kesatuan Eropah (EU). London sebelum ini telah bercadang untuk meneroka cara untuk mengarahkan bot pendatang di Selat pulang ke negara asal. Perdana Menteri Boris Johnson juga telah mencadangkan menghantar balik semua pendatang mendarat di Britain, satu langkah yang didakwanya akan menyelamatkan ribuan nyawa dengan memecahkan model perniagaan kumpulan penjenayah secara asasnya. Sementara itu, undang-undang yang sedang berjalan melalui parlimen Britain akan meningkatkan hukuman maksimum bagi pendatang yang memasuki UK secara tidak sah daripada enam bulan kepada empat tahun, manakala penyeludup orang yang disabitkan boleh dikenakan hukuman penjara seumur hidup. Draf undang-undang itu yang disebut oleh menteri sebagai rombakan terbesar peraturan suaka dalam beberapa dekad dan berdasarkan idea bahawa orang ramai harus menuntut suaka di ‘negara selamat pertama’ yang mereka tiba, telah dikritik hebat oleh kumpulan hak asasi manusia. Gurnah yang memenangi anugerah Nobel berprestij pada Oktober lalu telah mendapat pujian kerana fokus novelnya terhadap nasib pelarian serta kesan penjajahan. Pengarang berusia 72 tahun itu melarikan diri ke Britain dari Zanzibar pada akhir 1967, kemudian memperoleh kerakyatan British. Dalam sidang media mayanya, Gurnah juga berkata, beliau tertanya-tanya sama ada kegagalan kerajaan British untuk mengucapkan tahniah kepadanya kerana memperoleh hadiah itu mungkin disebabkan fakta beliau adalah seorang penulis kelahiran Afrika. “Mungkin itu boleh jadi penjelasan, bahawa mereka tidak melihat penulis ini sebagai seseorang yang harus mereka ucapkan tahniah,” tambahnya. -AFP 
See author's posts
